Komisijos direktyva 2003/46/EB
2003 m. birželio 4 d.
iš dalies pakeičianti Direktyvą 2001/32/EB dėl tam tikrų apsaugotų Bendrijos zonų, kuriose augalų sveikatai gresia ypatingas pavojus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2003/22/EB [2], ypač į jos 2 straipsnio 1 dalies h punkto pirmąją pastraipą,
atsižvelgdama į Graikijos pateiktą prašymą,
kadangi:
(1) Nuo 1993 m. Komisijos direktyvoje 92/76/EEB [3] ir 2001 m. gegužės 8 d. Komisijos direktyvoje 2001/32/EB pripažįstančioje apsaugotas Bendrijos zonas, kuriose augalų sveikatai gresia ypatingas pavojus, ir panaikinančioje Direktyvą 92/76/EEB [4], su paskutiniais pakeitimais, padarytais Direktyva 2003/21/EB [5], Graikija pripažinta kaip nuo Gonipterus scutellatus Gyll apsaugota zona.
(2) Dėl kanceliarinės klaidos ruošiant Komisijos direktyvą 2003/21/EB, iš dalies keičiančią Direktyvą 2001/32/EB, pakeistame tekste nenurodyta Graikija dėl Gonipterus scutellatus Gyll. Tačiau lieka galioti priežastys, dėl kurių Graikiją yra pripažinta kaip nuo Gonipterus scutellatus Gyll. apsaugota zona.
(3) Todėl Direktyva 2001/32/EB turėtų būti iš dalies pakeičiama.
(4) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2001/32/EB priedas iš dalies pakeičiamas kaip nurodyta šios direktyvos priede.
2 straipsnis
Valstybės narės priima įstatymus ir kitus teisės aktus, kurie, įsigalioję iki 2003 m. birželio 15 d., įgyvendina šią direktyvą. Apie tai jos nedelsdamos praneša Komisijai.
Jos tas nuostatas taiko nuo 2003 m. birželio 16 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. birželio 4 d.